


ATKLĀTA KONKURSA
“Robežšķērsošanas vietu “Grebņeva”, “Terehova”, “Pāternieki” infrastruktūras modernizēšana”
ID Nr. VNĪ 2026/7/2-11/AK-24
Iepirkuma komisijas atbildes uz ieinteresētā piegādātāja uzdotajiem jautājumiem
(apstiprinātas Iepirkuma komisijas 2026.gada 15.maija sēdē)

Jautājumi: 
1. Lūdzam precizēt, vai cenu piedāvājumā jāparedz esošo telpu, kuras būvdarbu laikā tiek pielāgotas lietotāju pagaidu funkciju nodrošināšanai, atjaunošana sākotnējā stāvoklī pēc būvdarbu pabeigšanas, vai arī izbūvētie pielāgojumi un inženiertīkli var palikt turpmākai lietošanai.

2. RŠV “Grebņeva” – ekspertīžu dienesta amatpersonu darba vietas apjoms. Lūdzam precizēt, kāds darba vietu skaits jāparedz ekspertīžu dienesta amatpersonām būvdarbu laikā – 1 darba vieta atbilstoši 6. pielikuma tekstam vai 2 darba vietu risinājums atbilstoši iepriekš sniegtajai informācijai.

3. RŠV “Grebņeva” – servera telpas risinājums cenu piedāvājumam. Lūdzam precizēt, vai cenu piedāvājumā jāparedz atsevišķs servera konteiners Valsts robežsardzes vajadzībām, vai arī cenu aprēķinā pieļaujams pieņemt servera izvietošanu saimniecības ēkā, ja projektēšanas gaitā tas tiek saskaņots ar Iekšlietu ministrijas Informācijas centru.

4. Lūdzam precizēt, vai, ņemot vērā, ka bruņojuma glabāšanas telpām jāatbilst Ministru kabineta noteikumu Nr. 210 prasībām un šo prasību nodrošināšana pagaidu konteinerveida risinājumos ir tehniski sarežģīta, ekonomiski neizdevīga un nesamērīgi darbietilpīga, ir pieļaujams bruņojuma glabāšanas telpas būvdarbu laikā un arī turpmāk visos robežkontroles punktos izvietot esošajās ēkās, nodrošinot to atbilstību normatīvajām prasībām?

5. Ņemot vērā, ka, pārrēķinot prasības pagaidu ēkām, vienam robežkontroles punktam nepieciešams ievērojams konteineru tipa ēku apjoms, kas veido būtisku projekta izmaksu daļu visa objekta būvniecības garumā, kā arī to, ka lietotāju sadalīšana vairākās zonās (piemēram, importa un eksporta daļā) vēl vairāk palielina pagaidu ēku nepieciešamību un izmaksas, lūdzam precizēt, vai būtu iespējams pārskatīt izvirzītās prasības un pieļaut optimizācijas risinājumus, tostarp maksimāli izmantot esošās vai saglabājamās ēkas lietotāju izvietošanai, tādējādi samazinot pagaidu konteineru apjomu un ar to saistītās izmaksas. Vienlaikus norādām, ka šādas optimizācijas būtiski neietekmētu kopējo projekta risinājumu, taču ļautu ievērojami samazināt izmaksas visā objekta garumā.

6. Darba uzdevumā (tehniskā specifikācija) projektēšanas, autoruzraudzības un būvniecības darbu veikšana “Robežšķērsošanas punkta ”Grebņeva” infrastruktūras modernizēšana” "Nojumes (kadastra apzīmējums 68680020101014) pārbūve" ir minētas sekojošas prasības: 
“Paredzēt esošo tērauda konstrukciju, t.sk. zem ceļa seguma līdz pamatiem/apbetonējumam, attīrīšanu un apstrādāšanu pret koroziju, krāsošanu, nodrošinot pretkorozijas aizsardzības sistēmu atbilstoši ISO 12944 prasībām C4 vidē ar īpaši augstu noturību (VH). Virsmu sagatavošana ne mazāka par Sa 2½. Nosegkrāsas toni saskaņot ar Pasūtītāju.”

Lūdzam precizēt pretkorozijas aizsardzības prasību pamatojumu nojumes konstrukcijām, proti – prasību nodrošināt aizsardzības sistēmu atbilstoši ISO 12944 C4 videi ar īpaši augstu noturību (VH) un virsmas sagatavošanu Sa 2½.
Vēršam uzmanību, ka:
•	konkrētā jumta nojume neatrodas piejūras vai ostas teritorijā ar agresīvu vidi;
•	tā ir atklāta, vienkārši pieejama konstrukcija, kurai ir iespējama regulāra vizuālā kontrole un periodiska apkope;
•	nojumes konstrukcija pēc būtības nav pastāvīga augstas sarežģītības vai grūti pieejama būve.
Ņemot vērā ISO 12944 standarta loģiku, kurā korozijas kategorijas un noturības klase tiek izvēlēta, balstoties uz vides agresivitāti un nepieciešamo laiku līdz pirmajai būtiskajai apkopei, lūdzam skaidrot:
•	kādi konkrēti vides vai ekspluatācijas apstākļi pamatoti pieprasa C4 korozijas kategorijas piemērošanu šim objektam?
•	kāds ir pamatojums VH noturības klasei (>25 gadi līdz pirmajai apkopei) situācijā, kad konstrukcija ir brīvi pieejama apkopes darbiem?
Lūdzam arī izvērtē, vai šajā objektā tehniski un ekonomiski pamatots būtu mazāk stingrs risinājums (piemēram, C3-H vai C3-M), kas atbilstu faktiskajai vides iedarbībai un nodrošinātu pietiekamu konstrukcijas ilgmūžību, vienlaikus ievērojot samērīguma principu.

7. Lūdzu Pasūtītāju apstiprināt, ka teritorijā esošās siltumtrases (SAT) un katlu māja ir darba kārtībā un nav jāparedz izmaksas to pārbūvei. Apsekošanas laikā pretendentiem nav iespējams pārliecināties par siltumtrases tehnisko stāvokli.

8. Vēršam uzmanību, ka projektam izvirzītas ļoti augstas prasības klimata kontroles sistēmām un provizoriskās aplēses liecina, ka AVK sadaļa varētu izmaksās 5,7-6,2 miljonus EUR, kas savukārt ir 2 – 2,5 reizes lielākas izmaksas uz 1m2  nekā pilnvērtīgām jaunām ofisa ēkām.   Lūgums kārtīgi izvērtēt šo prasību nepieciešamību:
· "Siltumapgādi nodrošina no katlu mājas un siltumsūkņa. Siltumsūkni jāprojektē kā galveno ēkas siltumapgādes avotu";
· "Gaisa apstrādes iekārtu apkures kalorifera sistēma - kalorīferu paredzēt darbam ar zemu siltumnesēja temperatūru";
· "Vasaras sezonā jānodrošina pieplūdes gaisa dzesēšana un sausināšana un pēcsildīšana";
· "Visās telpās, izņemot tualetes tiek paredzēts uzstādīt VAV";
· Apkures un kondicionēšanas "maģistrālie cauruļvadi un stāvvadi ir jāieprojektē no vara vai biezsienu melnā tērauda ar divkārtīgu grunts krāsojumu";
· "Visās telpās, kurās paredzēti telpas dzesētāji jāprojektē  kanāla dzesētāji"
· "Čilleri aprīkot ar siltuma atgūšanas sekciju karstā ūdens sagatavošanai"
· "Trokšņu līmenis gaisa sadales difuzoros, restēs nedrīkst būt lielāks par 30-35 dB".

Ņemot vērā, ka pretendentiem joprojām rodas tehniska rakstura jautājumi, kas būtiski ietekmē tehniskā risinājuma un finanšu piedāvājuma sagatavošanu, kvalitatīva un saimnieciski  pamatota piedāvājuma sagatavošanai ir nepieciešams ilgāks laiks, nekā noteikts nolikumā. Lūdzam attiecīgi pagarināt piedāvājuma iesniegšanas termiņu līdz 2026. gada 5. jūnijam.

Atbilde: 
Atbilstoši nolikuma 1.5.3.punktam, ja ieinteresētais piegādātājs laikus pieprasa papildu informāciju par iepirkuma procedūras dokumentos iekļautajām prasībām, iepirkuma komisija to sniedz 5 (piecu) darbdienu laikā, bet ne vēlāk kā 6 (sešas) dienas pirms piedāvājumu iesniegšanas termiņa beigām. 
Ņemot vērā, ka atbilžu sagatavošanai objektīvi ir nepieciešams vairāk par 1 (vienu) darba dienu, kā arī, ņemot vērā noteikto piedāvājumu sagatavošanas termiņu, iepirkuma komisija konstatē, ka ieinteresētais piegādātājs laikus nav uzdevis jautājumus par iepirkumu un attiecīgi atbildes uz jautājumiem netiks sniegtas. 

